b"\n_START_ARTICLE_\nPuff, el drac m\xc3\xa0gic\n_START_SECTION_\nLletra\n_START_PARAGRAPH_\nLa lletra de Puff, el drac m\xc3\xa0gic est\xc3\xa0 basada en un poema que Leonard Lipton va escriure l'any 1959, quan tenia 19 anys i estudiava a la Universitat Cornell, als Estats Units. Al seu torn, Lipton va escriure el poema inspirant-se en el text del poeta estatunidenc Ogden Nash titulat Custard the Dragon que tracta sobre un petit drac domesticat. Peter Yarrow, amic i company de la mateixa universitat, va afegir m\xc3\xa9s estrofes al poema i la m\xc3\xbasica. Posteriorment, l'any 1961, Yarrow va unir-se a Paul Stookey i Mary Travers, amb qui formarien el grup Peter, Paul and Mary. El grup va comen\xc3\xa7ar a tocar-la en les actuacions que feien en directe l'any 1961, tot i que no van enregistrar-la fins dos anys m\xc3\xa9s tard._NEWLINE_La lletra explica una hist\xc3\xb2ria agredol\xc3\xa7a sobre un drac etern, anomenat Puff, i el seu amic Jackie Paper amb qui jugava quan era petit, per\xc3\xb2 a mesura que en Jackie es fa gran, va perdent l'inter\xc3\xa8s per les aventures imagin\xc3\xa0ries t\xc3\xadpiques de la inf\xc3\xa0ncia, deixant en Puff tot sol._NEWLINE_Joan Boix Masramon en va fer la versi\xc3\xb3 catalana que es va enregistrar per primer cop l'any 1967."